VENNSKAP TRONDHEIM-KEREN

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

# **KEREN-NYTT**

Juni 2018


#### Kjære Keren-venner!

***Mens vi enda er i første halvår av 2018 -- her kommer en rapport om hva som har skjedd i vennskapskontakten med Keren de siste månedene.***

## Bokprosjektet *When I was a child*

I begynnelsen av året så det ut til at vi endelig kunne få trykt boka *When I was a child* i Asmara. Vi satte i gang en kronerulling for å finansiere trykkingen og fikk *gledelig* stor respons både via facebook og vipps og på andre måter. Det kom inn over 10.000 kroner(!), og med det vi hadde spart opp til formålet fra før, og 10.000 kr fra Trondheim kommune, kan vi konstatere at vi nå har 45.000 kroner stående på konto, nok til å trykke 2000 eksemplarer, hvis ikke trykkeprisene har gått opp for mye. ***TUSEN TAKK TIL ALLE SOM STILTE OPP!*** Vi venter nå bare på endelig bekreftelse fra fra vår kontakt i Asmara på at vi kan gå i gang med trykkingen.

## 2. Prosjektet «Combating Global Warming with Trees»

Kunstneren og læreren ***Habteweld Misgna***, som har besøkt Trondheim to ganger,  har vært en av våre aller viktigste kontaktpersoner i vennskapsarbeidet mellom Trondheim og Keren i over 25 år. Da han var her i 2012, ble han inspirert av vårt tema om TRÆR til å male en serie bilder som skal motivere unge mennesker til å forstå betydningen av trær i kampen mot global oppvarming. Han har fått den eritreiske utdanningsministerens godkjenning til å reise rundt på skoler og vise bildene og formidle budskapet, og han har laget et lite hefte med tittelen «We can combat global warming with trees». 14. juni fikk vi prøvetrykk av heftet i posten. Det er utformet som en utstillingskatalog med gjengivelser av 32 malerier og med korte poetiske tekster til hvert bilde.

Meningen er å trykke 2000 eksemplarer av heftet, og prisen for det i Eritrea er ca. 27.000 kroner. Habteweld har hittil fått 5000 kroner fra Trondheim kommune, og vi sender i disse dager ytterligere 5000 kroner fra Vennskap Trondheim-Keren. Han mangler altså fortsatt omkring 17.000 kroner for å få heftet trykt. Vennskap Trondheim-Keren har ikke mulighet til å dekke dette, så det kan bli aktuelt med en ny kronerulling!

## 3. Semaetat – Kattem – elever skriver brev

Brevkontakten mellom Semaetat skole i Keren og Kattem skole på Heimdal fortsetter. Samtidig med Habtewelds hefte kom det 52 brev fra elever på Semaetat skole i posten. De ble delt ut like etterpå til elever på 5. og 6. trinn på Kattem, som sendte brev sørover for et drøyt halvår siden. Spennende også for norske elever i 2018 å få håndskrevet brev fra et annet kontinent!

## 4. Døveskolen i Keren.

Vi har fortsatt god kontakt med døveskolen. Habteweld har besøkt skolen, og rektor Kibreab er med i vennskapskomiteen i Keren. Kvinneorganisasjonen Soroptimistene i Trondheim Syd fortsetter å støtte jenter på døveskolen, og vi har et håp om at noen av våre tegnspråkeksperter kan besøke skolen til neste år.

## Kveldsmat med eritreere 15. juni

Vi vil gjerne holde kontakt også med de mange eritreerne i Trondheim og Trøndelag. En vakker fredagskveld, med sol mellom regnbygene, inviterte Synnøve Utseth og hennes mann styret i Vennskap Trondheim-Keren og ti eritreiske gjester til kveldsmat og samtale. Det ble en fin kveld på Øvre Bakklandet, og en fin samtale. Blant annet snakket vi om muligheten for å få til en *eritreisk uke i Trondheim* til høsten. Vi fikk gode tilbakemeldinger fra gjestene våre og mange gode forslag til program. Det *blir* altså -

## Eritreisk uke til høsten!

Vi har kontakt med prosjektet «Litteratur for inkludering» på Litteraturhuset og har diskutert med Gulabuddin Sukhanwar, som leder det prosjektet, om å få til en eritreisk kulturuke i uke 38. Det er planlagt en utstilling om og med eritrisk kultur på «Kultutorget» i Folkebiblioteket, åpningsfest med eritreisk musikk og dans, program om eritreisk litterarrtur og mye mer. Følg med!

## Andre ideer

På kveldsmatsamlingen snakket vi også om andre ideer, f.eks. muligheten for å hjelpe til med å organisere fotballag for barn og unge, særlig jenter, i Eritrea. Den ideen arbeider vi videre med.

**Og så en appell til slutt:   
Vi har ikke mye penger på konto nå, på grunn av bokprosjekt og Habtewelds kunst-miljø-prosjekt. Vi er derfor veldig glade og takknemlige for alle som betaler** **støttemedlemskontingenten på 300 kr til kontonr 7878.05.28825 eller pr vipps 511657**. (Husk å oppgi navn! Vi har nå gått inn for å invitere alle betalende medlemmer til våre åpne styremøter, for at flere skal kjenne seg involvert og informert.)

Vennlig hilsen fra styret i Vennskap Trondheim-Keren,  
Jon Smidt (leder),   
Guri Amundsen, Agate Drivvold, Arthur Høyen, Synnøve Utseth, Sylvia Bjørgan Ysland,   
(vara:) Bodil Kringhaug, Berit Løfsnæs, Olav Nilsen, Øyvind Taraldset Sørensen, Anja van de Wiel